**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.01.2018, ora 08.00 – 26.01.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.01.2018, ora 07.00**

**RÂURI**

**Debitele au fost, în general, staționare,** exceptând râurile din bazinele hidrografice: Crișul Negru, Crișul Alb, Bega, Timiș, Bârzava, Moravița, Caraș, Nera, Ialomița, bazinele mijlocii și inferioare ale Someșului și Mureșului, bazinul superior și mijlociu al Oltului și bazinul superior al Argeșului, unde au fost în scădere. Pe cursul Prutului debitele au fost în creștere ușoară, din cauza evoluției formațiunilor de gheață și propagării.

 Formaţiunile de gheaţă (gheaţă la maluri, năboi, pod de gheaţă) prezente pe majoritatea râurilor din ţară (exceptând sudul Crișanei) au fost în extindere şi intesificare. Debitele se situează, în general, la valori între 30-90% din normalele lunare, exceptând râurile din bazinele hidrografice: Vişeu, Bega, Bârzava, Caraș, Vedea, Prahova, Buzău, Trotuș, cursurile superioare ale Izei și Prutului, cursul inferior al Argeșului și cele din Dobrogea, unde au valori în jurul și peste mediile multianuale lunare.

 Nivelurile pe râuri la staţiile hidrometrice se situează sub **COTELE DE ATENŢIE**.

 **Debitele vor fi, în general, staționare,** exceptând bazinele inferioare ale Someşului, Mureşului, Ialomiţei şi bazinele mijlocii şi inferioare ale râurilor: Crişul Negru, Crişul Alb, Bega, Timiş, Bârzava, Moraviţa, Caraş, Nera şi cursul superior al Prutului, unde vor fi în scădere. Pe cursul mijlociu şi inferior al Prutului debitele vor fi în creştere, ca urmare a propagării.

 Sunt posibile creşteri izolate de niveluri şi debite pe râurile mici din jumătatea de vest a ţării datorită cedării apei din stratul de zăpadă.

 Formaţiunile de gheaţă (gheaţă la maluri, năboi, pod de gheaţă) vor fi în general în restrângere şi diminuare.

 Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 25.01 – 26.01.2018 a fost staţionar, având valoarea de 7300 m3/s**, peste media multianuală a lunii ianuarie (4950 m3/s).

 În aval de Porţile de Fier debitele au fost în scădere pe sectoarele Gruia – Corabia și Oltenița – Tulcea și relativ staționare pe sectorul Tr. Măgurele – Giurgiu.

 **Debitul la intrarea în ţară (secţiunea Baziaş) va fi staţionar (7300 m3/s).**

 În aval de Porţile de Fier debitele vor fi în scădere pe sectoarele Gruia – Zimnicea şi Hârşova – Tulcea şi staţionare pe sectorul Giurgiu – Cernavodă.

**2.** **Situaţia meteorologică în intervalul 25.01.2018, ora 09.00 – 26.01.2018, ora 06.00**

**ÎN ŢARĂ**

**În sudul, estul și parțial în centrul țării, vremea a fost rece**, în special dimineața și noaptea, când, local, a fost ger. În schimb, în vest, nord-vest și la munte valorile termice, cu precădere cele diurne, s-au situat peste media climatologică a perioadei. Temperaturile maxime s-au încadrat între -6 grade la Darabani și 10 grade la Stei (in județul Bihor). Cerul a avut înnorări, îndeosebi în prima parte a zilei, în nord-vest și în centru, și a fost variabil la senin în celelalte zone. Vântul a fost moderat în Moldova, în Banat și la munte și a suflat slab în restul teritoriului. Stratul de zăpadă s-a menținut în zonele montane unde măsura - în platformele stațiilor meteo - până la 174 cm în Masivul Făgăraș, la peste 2000 m atitudine, pe arii extinse în Moldova, mai ales in jumătatea de nord a regiunii (până la 27 cm), local în Transilvania, Maramureș și Muntenia (până la 14...16 cm), pe spații restrânse în Oltenia cu grosimi de până la 9 cm, nordul Dobrogei și în dealurile Crișanei (până la 2...3 cm). La ora 06.00, temperatura aerului avea valori cuprinse între -16 grade la Brașov, dar și în județul Covasna la Intorsura Buzăului și Sfântu Gheorghe și 4 grade la Dumbrăvița de Codru, în Bihor. S-a semnalat ceață, asociată și cu depunere de chiciură, în prima parte a zilei local în sudul Moldovei și pe arii restrânse în Oltenia și nord-vestul Munteniei, iar noaptea izolat în depresiunile Carpaților Orientali și în Subcarpații Moldovei.

***Observație:*** *începând de ieri, de la ora 06.00, au fost în vigoare 9 atenționări cod galben privind fenomene meteorologice periculoase imediate, 4 emise de SRPV Bacău, câte 2 la SRPV Craiova, respectiv SRPV Sibiu și 1 de CNPM București, pentru Muntenia.*

**LA BUCUREŞTI**

**Vremea a fost frumoasă, dar rece** dimineața și noaptea. Temperatura maximă a fost de 1 grad la Afumați și Băneasa și 3 grade la Filaret, iar la ora 06.00 se înregistrau -6 grade la Filaret, -9 grade la Afumați și -11 grade la stația meteo Băneasa. Cerul a fost mai mult senin și vântul în general slab. În platformele stațiilor meteo din zona preorășenească stratul de zăpadă măsura 3 cm.

**3. Prognoza meteorologică în intervalul 26.01.2018, ora 09.00 – 27.01.2018, ora 09.00**

**ÎN ŢARĂ**

**Vremea se va menține rece** în zonele joase din jumătatea de sud-est a țării, unde dimineața și noaptea vor fi local geroase, în timp ce în restul teritoriului valorile termice vor continua să crească, astfel că cele diurne se vor situa cu mult peste normalul datei. Temperaturile maxime se vor încadra între -3 și 7 grade, mai ridicate în regiunile vestice, unde la deal vor fi până la 11...12 grade; minimele termice vor fi cuprinse între -18 grade în depresiunile Carpaților Orientali și 1...2 grade în Dealurile de Vest. Cerul va fi variabil la senin, cu înnorări ziua în extremitatea de est și sud-est, iar noaptea și în vest, centru și nord. Vântul va sufla slab și moderat, cu unele intensificări în sudul Banatului și în zona montană inaltă. Pe arii restrânse, dimineața și cu caracter local în cursul nopții, va fi ceață, asociată și cu depunere de chiciură, în special în zonele joase din est, sud-est și centru.

**LA BUCUREŞTI**

**Dimineața și noaptea va fi, în continuare, o vreme rece**, însă temperaturile diurne, în creştere față de zilele precedente, se vor situa peste normalul perioadei. Cerul va fi mai mult senin, vântul va sufla slab, iar în a doua parte a nopții vor fi condiții de ceață. Maxima termică va fi în jurul a 4 grade, iar minima de -7 grade, mai scăzută în zona preorășenească, până spre -10 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 25 ianuarie 2018 ora 20 – 26 ianuarie 2018 ora 20.00.**

**Starea vremii şi evoluţia stratului de zăpadă în ultimele 24 de ore:**

Vremea a fost apropiată de normalul termic al perioadei. Cerul a fost variabil, mai mult senin. Vântul a suflat slab şi moderat, cu intensificări izolate, spulberând temporar zăpada. Pe majoritatea versanţilor sunt formate cornişe şi plăci de vânt, iar pe văi şi în locurile adăpostite se găsesc depozite mai însemnate. Zăpada s-a tasat cu 2-4 cm, iar la ora 14, măsura: 175 cm la Bâlea-Lac, 136 cm la Vârful Omu, 62 cm la Sinaia, 56 cm la Predeal şi 48 cm la Fundata.

**EVOLUŢIA VREMII PENTRU INTERVALUL 25.01.2018 ora 20 – 26.01.2018 ora 20.00:**

Vremea va fi predominant frumoasă şi va continua să se încălzească. Cerul va fi mai mult senin. Vântul va sufla slab şi moderat cu intensificări izolate în zonele înalte.

**Peste 1800 m:** temperaturi minime: -7 la - 4 gr.C; temperaturi maxime: -2 la 0 gr.C

**Sub 1800 m:** temperaturi minime: -4 la -2 gr.C; temperaturi maxime: 0 la 5 gr.C

**STABILITATEA şi EVOLUŢIA STRATULUI de ZĂPADĂ:**

 **La altitudini de peste 1800 m: RISC MARE (4)**

Insolaţia şi temperaturile ridicate vor determina tasarea şi umezirea stratului de 30...40 cm de la suprafaţă (mai mare în zonele adăpostite) şi formarea unor legături slabe între cristale. Spre interior, zăpada are rezistenţă mai mare. Stratul superior se va consolida uşor, permiţând însă propagarea cu uşurinţă a fisurilor. În aceste condiţii, în zonele mai abrupte, unde sunt şi cantităţi mai mari de zăpadă, se pot declanşa avalanşe spontane de zăpadă, prin alunecarea stratului superior pe crustele aflate sub el, riscul declanşării fiind amplificat chiar şi la suprasarcini slabe.

**La altitudini mai mici de 1800 m**: **RISC ÎNSEMNAT (3)**

Sub acţiunea insolaţiei şi a temperaturilor care în cursul zilei care vor fi pozitive, stratul de la suprafaţă se va umezi şi topi, mai ales la altitudini mai mici de 1600 m. Pe versanţii cu grad mai mare de înclinare, se pot declanşa spontan curgeri sau avalanşe de topire, riscul fiind amplificat la supraîncărcări.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi, adesea, chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Siret Bacău** informează despre **o poluare a pârâului Humărie, afluent al râului Tazlăul Sărat, zona Pietrosul, din loc. Modruzeni, comuna Zemeş, jud. Bacău, de o cantitate mică de apă şi ţiţei produsă la data de 25.01.2018, ora 13:30, ca urmare a spărturii unei conducte de pompare amestec (apă şi ţiţei), cu diametru de 4 inchi (10 cm), de la colector 11 Cilioaia spre skid 354 Tazlău,** **aparţinând OMV Petrom SA** - ASSET VIII MOLDOVA NORD. S-a intervenit cu o echipă din 10 angajaţi, s-a izolat sursa de poluare, cauzată de un por, s-a montat două baraje absorbante. Reprezentanţi ai SGA Bacău s-au deplasat la faţa locului pentru investigaţii. Au fost informate: ISU Bacău, GNM-CJ Bacău. Pârâul Humărie, prezenta uşoare irizaţii pe o lungime de 6 m, în urma căreia s-au colectat 60 l de produs petrolier şi apă într-un recipient de tablă. Râul Tazlăul Sărat nu prezenta irizaţii de produs petrolier. Substanţa absorbantă de tip Spilsorb din zona barajului se va colecta în recipienţi de tablă şi vor fi transportaţi la Decantorul Parcului 354 Tazlau. Terenul decopertat infestat cu produs petrolier va fi transportat la Staţia de Bioremediere Runcu. OMV Petrom Moineşti va informa de remedirea conductei si reluarea pompării în cursul zilei de 26.01.2018.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 23-24.01.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.01.2018 - 25.01.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE